**ԱՄՓՈՓԱԹԵՐԹ**

**«Մարդու իրավունքների եվրոպական դատարանում Հայաստանի Հանրապետության ներկայացուցչի մասին» օրենքում փոփոխություններ և լրացումներ կատարելու մասին», «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում փոփոխություններ կատարելու մասին» և «Հանրային ծառայության մասին» օրենքում փոփոխություններ կատարելու մասին» օրենքների նախագծերի վերաբերյալ դիտողությունների և առաջարկությունների**

|  |  |  |  |
| --- | --- | --- | --- |
| N | **Առաջարկությունը ներկայացրած մարմնի անվանումը** | **Առաջարկության բովանդակությունը** | **Եզրակացություն** |
| **1․** | **Արդարադատության նախարարության 2021 թ․հունիսի 24-ի թիվ 14.1/18186-2021 գրություն** | 1․ Արդարադատության նախարարության սկզբունքային դիրքորոշումն է, որ թե՛ Մարդու իրավունքների եվրոպական դատարանում և թե՛ այլ միջազգային դատական ու արբիտրաժային ատյաններում պետության իրապես արդյունավետ ներկայացվածությունը հնարավոր է ապահովել կառավարության կառուցվածքում ներառված նախարարության կազմում, որն ըստ օրենքի ունի կառավարության ոլորտային քաղաքականության մշակման և իրականացման լիազորություններ և ռեսուրսներ, ինչպես նաև ենթակա է հանրային ու հասարակական վերահսկողության այն ամբողջական ծավալով, որը վերաբերում է կառավարությանը:  2․ Նախագծի հեղինակների կողմից առաջարկվում է հստակեցնել Ներկայացուցչի՝ եվրոպական չափանիշների ներդրման և կանխարգելիչ լիազորության շրջանակները, որն իր մեջ է ներառելու նաև միջազգային կազմակերպությունների և կառույցների հետ համագործակցությամբ իրականացվող և միջազգային ծրագրերի մշակման և կատարման ուղղությունը: Ի թիվս այլնի նախատեսվելու է Միավորված ազգերի կազմակերպության խոշտանգումների դեմ կոմիտեի և դրա ենթակոմիտեների, Խոշտանգումների և անմարդկային կամ արժանապատվությունը նվաստացնող վերաբերմունքի կամ պատժի կանխարգելման եվրոպական կոմիտեի, ինչպես Հայաստանի Հանրապետության վերաբերյալ տարեկան, այնպես էլ ընդհանուր զեկույցների ուսումնասիրություն և վերլուծություն իրականացնելու լիազորությունը, որի վերջնարդյունք նախատեսվում է ինչպես օրենսդրության, այնպես էլ պրակտիկայի բարելավման ուղղությամբ քայլերի ձեռնարկումը: Նախագծի հեղինակների կողմից նախատեսվում է նաև Ներկայացուցչի՝ **ներպետական համակարգում եվրոպական չափանիշների ներդրման, ինչպես նաև դրանից բխող կանխարգելիչ (պրևենտիվ)** լիազորությունների սահմանում, ինչի համատեքստում Ներկայացուցիչն իրավասու է լինելու ծավալել գործունեություն նաև հիշյալ ուղղություններով՝ (1) մշակել մարդու իրավունքների միջազգային և եվրոպական չափանիշների ներդրմանն ուղղված ռազմավարական աշխատանքներ և պլանավորել դրանց կատարման ընթացքը, (2) Հայաստանի Հանրապետության օրենսդրությունը միջազգային և եվրոպական չափանիշներին համապատասխանեցնելու առնչությամբ իրականացնել գործողություններ:  Գտնում ենք, որ Ներկայացուցչի լիազորությունների շրջանակի ընդլայնումը նշված ծավալով խնդահարույց է՝ հաշվի առնելով այն հանգամանքը, որ Նախագծով Ներկայացուցչին և իր գրասենյակին **վերապահվելու են քաղաքականության մշակման և փոփոխությունների իրականացման գործառույթներ**: Ներկայացուցչի գրասենյակը, «Մարդու իրավունքների եվրոպական դատարանում Հայաստանի Հանրապետության ներկայացուցչի մասին» օրենքի 6-րդ հոդվածի համաձայն՝ վարչապետի աշխատակազմի կառուցվածքում ստեղծված Գրասենյակ է և «Կառավարչական իրավահարաբերությունների կարգավորման մասին» օրենքի 8-րդ հոդվածի համաձայն՝ «1. Գրասենյակը օրենքով սահմանված դեպքերում և կարգով ***իրականացնում է***  պետական կառավարման և (կամ) պետական քաղաքականության առանձին բնագավառի ***գործառույթներ***…», պատվիրակված է իրականացնելու իրենց վերապահված ոլորտներում համապատասխան գործողություններ և ոչ դրանց վերաբերյալ քաղաքականության մշակում:  Ի հակադրություն նշվածի, «Կառավարության կառուցվածի և գործունեության մասին» օրենքի 9-րդ հոդվածի համաձայն՝ նախարարը ինքնուրույն ղեկավարում է նախարարությանը վերապահված գործունեության ոլորտը, ***ինքնուրույն մշակում և իրականացնում է*** Կառավարության՝ նախարարությանը վերապահված գործունեության ոլորտի քաղաքականությունը: Հետևաբար, իրավական պրոցեսների կենտրոնացում, համակարգում, քաղաքական պատասխանատվություն և իրավական պրոցեսներից բխող միասնական քաղաքականության մշակման գործառույթները առավելապես բնորոշ են կառավարության անդամներին, իրենց կողմից ղեկավարվող գերատեսչության աշխատանքերը համակարգելու շրջանակում:  Ուստի, վերահաստատում ենք, որ Ներկայացուցչի գրասենյակը իրեն վերապահվելիք լիազորությունների իրականացումը կարող է կատարել առավելապես կառավարության կառուցվածքում տեղ գտած նախարարությունների՝ մասնավորապես Արդարադատության նախարարության միջոցով:  Ասվածն առավել հիմնավոր կարող է լինել հիշյալ հարցի վերաբերյալ այլ պետությունների համանման կարգավորումների ուսումնասիրության արդյունքում, այսպես.   1. **Ռուսաստան**   ՌԴ արդարադատության նախարարության վերաբերյալ ՌԴ նախագահի հրամանագրի 2-րդ կետի համաձայն՝ արդարադատության նախարարի տեղակալներից մեկն ի պաշտոնե հանդիսանում է Մարդու իրավունքների եվրոպական դատարանում ՌԴ լիազոր ներկայացուցիչը, արդարադատության նախարարության կազմում գործում է ՄԻԵԴ-ում ՌԴ ներկայացուցչի մարմինը: ՌԴ արդարադատության նախարարության ներկայացուցիչները ԵԽ-ում ՌԴ մշտական ներկայացուցչության կազմում իրականացնում են ՄԻԵԴ-ում ՌԴ լիազորված ներկայացուցչի (արդարադատության նախարարի տեղակալի) գործունեության ապահովմանն ուղղված գործառույթներ և կազմում եմ ՌԴ արդարադատության նախարարության արտասահմանյան համակարգը:  Նույն հրամանագրի 1-ին գլխի 1-ին կետի 5-րդ ենթակետի համաձայն՝ ի թիվս այլ գործառույթների իր իրավասության սահմաններում արդարադատության նախարարությունը իրականացնում է գործառույթներ ՌԴ ներկայացուցչության և շահերի պաշտպանության ոլորտում օտարերկրյա պետությունների և միջազգային դատական (արբիտրաժային) մարմիններում, ներառյալ ՄԻԵԴ-ում և ԵԱՏՄ դատարանում:   1. **Լիտվա**   Ներկայացուցիչը քաղաքացիական ծառայող է, ով ներկայացնում է պետությունը ՄԻԵԴ-ում: Ներկայացուցիչը նշանակվում և աշխատանքից ազատվում է Լիտվայի կառավարության կողմից արդարադատության նախարարի և արտաքին գործերի նախարարի համատեղ առաջարկով: Ներկայացուցչի գործառույթների կազմակերպչական և տեխնիկական ապահովումը իրականացնում է արդարադատության նախարարության ՄԻԵԴ-ում ներկայացուցչության վարչությունը[[1]](#footnote-1):   1. **Լատվիա**   Լատվիայի ներկայացուցիչը ներկայացնում է ոչ միայն կառավարության շահերը, այլև ունի օրենսդրական և դատական գործառույթներ մարդու իրավունքների միջազգային կառույցներում՝ ՄԻԵԴ-ում և ՄԱԿ կոնվենցիաների իրականացումը ապահովող մարմիններում: Կառավարությունը արտաքին գործերի նախարարի առաջարկությամբ արդարադատության նախարարի հաստատմամբ տրամադրում է ներկայացուցչին մանդատ չորս տարի ժամկետով, որը կարող է երկարաձգվել: Ներկայացուցչի գործառույթները ապահովվում են արտաքին գործերի նախարարության կառուցվածքային համապատասխան ստորաբաժանումը[[2]](#footnote-2):     1. **Մոլդովա**   Կառավարության ներկայացուցչի գործունեությունն ապահովվումը իրականացվում է արդարադատության նախարարության կենտրոնական մարմնի մասնագիտացված ստորաբաժանումը: Ստորաբաժանման կառուցվածքը և աշխատողների քանակը հաստատվում է արդարադատության նախարարի հրամանով կառավարության ներկայացուցչի առաջարկով: Ներկայացուցիչը ուղղակիորեն ենթակա է վարչապետին և արդարադատության նախարարին: Ներկայացուցիչը ներկայացնում է կառավարության շահերը ՄԻԵԴ-ում և պետք է ապահովի Մոլդովայի դեմ ՄԻԵԴ-ի կողմից կայացված վճիռների և որոշումների կատարումը: Ներկայացուցիչը նշանակվում է կառավարության կողմից 7 տարի ժամկետով արդարադատության նախարարի առաջարկով:     1. **Ուկրաինա**   ՄԻԵԴ-ի գործերով լիազորը արդարադատության նախարարության պաշտոնատար անձն է, որի վրա դրված են ՄԻԵԴ-ում Ուկրաինայի ներկայացուցչության իրականացման լիազորությունները մարդու իրավունքների եւ հիմնարար ազատությունների պաշտպանության մասին կոնվենցիայի խախտման վերաբերյալ գործերը քննելիս, ՄԻԵԴ-ի որոշումների կատարման համակարգումը, ինչպես նաեւ Եվրոպայի խորհրդի նախարարների կոմիտեի տեղեկացումը ՄԻԵԴ-ի որոշումների կատարման ընթացքի մասին:  ՄԻԵԴ-ում Ուկրաինայի ներկայացուցիչն ի պաշտոնե արդարադատության նախարարի տեղակալն է, ով ապահովում է պետության շահերի ներկայացուցչությունը և պաշտպանությունը ՄԻԵԴ-ում, ինչպես նաև օտարերկրյա իրավասու մարմիններում՝ օտարերկրյա սուբյեկտների և Ուկրաինայի մասնակցությամբ վեճերի քննության ժամանակ:   1. **Ռումինիա**   ՄԻԵԴ-ում կառավարության ներկայացուցչի ինստիտուտը գործում է արտաքին գործերի նախարարության կազմում 2003 թվականից սկսած, ու տեղափոխվել է արդարադատության նախարարությունից կառավարության որոշմամբ, որով կարգավորվում է նրա կազմակերպումը, կառուցվածքը, գործառույթներն ու այլ հարցեր[[3]](#footnote-3): Ներկայացուցիչը ապահովում է նաև պետության դեմ կայացված վճիռների և որոշումների կատարումը:   1. **Վրաստան**   Պետության ներկայացուցչությունը մարդու իրավունքների միջազգային դատարաններում, ՄԻԵԴ-ում և ՄԱԿ մարդու իրավունքների մարմիններում իրականացնում է արդարադատության նախարարության միջազգային դատարաններում պետության ներկայացուցչության վարչությունը, որն իրականացնում է հետևյալ գործառույթները՝ իրավական փաստաթղթերի կազմում, որն արտացոլում է պետության դիրքորոշումը Վրաստանի դեմ գործերով, միջպետական հայցերի և դրա հետ կապված փաստաթղթաշրջանառության ապահովում, մարդու իրավունքների միջազգային դատարանների որոշումների կատարումն ապահովող նախագծերի մշակում, ՄԻԵԴ-ի և այլ մարդու իրավունքների միջազգային կառույցների ակտերի, որոշումների Վրաստանի օրենսդրությանը համապատասխանությունն ապահովելու համար առաջարկների ներկայացում, համագործակցության իրականացում միջազգային դատարանների, միջազգային կառույցների և այլ մարմինների հետ[[4]](#footnote-4):   1. **Բելգիայի Թագավորություն**   Մարդու իրավունքների եվրոպական դատարանում Բելգիայի կառավարության ներկայացուցչի գործառույթներն իրականացվում են արդարադատության նախարարության կողմից: Ներկայացուցիչն ապահովում է պետության շահերի պաշտպանությունը ՄԻԵԴ-ում և դրա վճիռների ու որոշումների կատարումը:    2. Ներկայացուցչի և իր գրասենյակի տեղակայումը կառավարության կառուցվածքում ներառված նախարարության կազմում հիմնավորվում է նաև Ներկայացուցչին՝ թե՛ գործող օրենքի և թե՛ Նախագծի շրջանակում վերապահված Հայաստանի Հանրապետության վերաբերյալ վճռի կամ որոշման կատարմանն ուղղված միջոցառումներ առաջարկելու լիազորությամբ: Մասնավորապես, քննարկման է ենթակա նշված լիազորությամբ հետապնդվող նպատակի իրագործման արդյունավետությունը՝ Ներկայացուցչի մանդատից բխող սահմանափակումների հաշվառմամբ:  Հաշվի առնելով այն հանգամանքը, որ նշված առաջարկը, պայմանավորված Ներկայացուցչի կարգավիճակով, չի կարող ունենալ իմպերատիվ բնույթ, հետևաբար այդ առաջարկությունն ինչպես կարող է կատարվել հասցեատեր մարմինների կողմից, այնպես էլ կարող է մնալ անհետևանք: | **Չի ընդունվել։**  Հարկ է նշել, որ դեռևս 2019 թվականին «Մարդու իրավունքների եվրոպական դատարանում Հայաստանի Հանրապետության ներկայացուցչի մասին» օրենքի նախագծի վերաբերյալ, որով էլ նախատեսվել էր Ներկայացուցչի գրասենյակի ձևավորումը՝ որպես ՀՀ վարչապետի աշխատակազմի կառուցվածքային ստորաբաժանում, ՀՀ արդարադատության նախարարությունը տրամադրել է դրական փորձագիտական եզրակացություն, հետևաբար այս առումով պարզ չէ *post factum* այսպիսի դիրքորոշումը՝ հատկապես ներկայացված հիմնավորումների լույսի ներքո։  Անդրադառնալով Ներկայացուցչի կողմից մարդու իրավունքների միջազգային իրավական չափանիշների ներդրման կապակցությամբ Ներկայացուցչի լիազորությունների հսստակեցմանը և դրանից բխող ռազմավարական աշխատանքներ իրականացնելու և դրանց կատարման ընթացքը պլանավորելու վերաբերյալ ներկայացված մտահոգությանը՝ հարկ է նշել, որ Նախագծի նպատակը չէ ՄԻԵԴ-ում ՀՀ ներկայացուցչին վերապահել որևէ ուղղության ռազմավարություն մշակելու իրավասություն։ Այլ կերպ՝ խոսքը ՀՀ ռազմավարական փաստաթղթի մասին չէ, այլ կոնկրետ վճռով/որոշմամբ պայմանավորված պետության վրա դրված պարտավորության պատշաճ կատարմանն ուղղված կոնվենցիոն պահանջներին ազգային օրենսդրության և պրակտիկայի համապատասխանեցմանն ուղղված քայլեր, ուղղություններ, ստրատեգիաներ մշակելու և դրանց իրականացման հաջորդականությունը որոշելու մասին է, ինչը ուղղակիորեն բխում է Ներկայացուցչի մանդատից և Եվրոպական դատարանի և Նախարարների կոմիտեի կողմից մեր վրա դրված կոնկրետ պարտավորությունից և որևէ կերպ չի ենթադրում ոլորտային նախարարության գործառույթների հետ բախում։ Հետևաբար նախագծի հիմնավորման մեջ կիրառված «ռազմավարական» եզրույթը պետք չէ հասկանալորպես իրավական ակտի տեսքով ռազմավարություններ և դրանից բխող գործողությունների ծրագրեր մշակելու իրավասություն։Որպես օրինակ կարելի է նշել վերջերս ՄԻԵԴ գրասենյակի կողմից մշակված և ՀՀ Ազգային ժողովի քննարկմանը ներկայացված ՀՀ դատավարական 3 օրենսգրքերում վերաբացումների (reopening) ինստիտուտի կատարելագործմանն ուղղված օրենսդրական փաթեթը, որով առաջարկվող իրավակարգավորումները միտված են ապահովելու ՀՀ ստանձնած պարտավորությունների պատշաճ կատարումը։Նախագծերի ընդունմանը հաջորդելու է ՀՀ Վճռաբեկ դատարանի հետ համատեղ իրավակիրառ մարմինների համար այդ ինստիտուտի վերաբերյալ ուղեցույց-ձեռնարկի մշակումը՝ ԵԽ մեր գործընկերների աջակցությամբ։  Ինչ վերաբերում է Հայաստանի Հանրապետության օրենսդրությունը միջազգային և եվրոպական չափանիշներին համապատասխանեցնելու առնչությամբ իրականացվող գործողությունների կապակցությամբ ներկայացված մտավախությանը, ապա հարկ է նշել, որ այդ լիազորությունը նախատեսված է նաև գործող օրենքում:  Անդրադառնալով Ներկայացուցչի գործառույթները որևէ նախարարության կազմում իրականացնելու վերաբերյալ դիրքորոշմանը և դրա վերաբերյալ ներկայացված միջազգային փորձին՝ հարկ է նշել, որ ՄԻԵԴ-ում ՀՀ ներկայացուցչի գրասենյակի ձևավորմանը նախորդել է միջազգային փորձի ուսումնասիրություն, ինչի արդյունքում ներդրվել է այս մոդելը՝ ՀՀ միջազգային պարտավորությունների լավագույնս կատարման համար դրա առավելությունների հաշվառմամբ։ Բացի այդ, անկախ այն հանգամանքից՝ Ներկայցուցչի գրասենյակը գործում է որևէ նախարարության կազմում, թե Վարչապետի աշխատակազմի, դրանից չի փոփոխվում ո՛չ Ներկայացուցչի(Գրասենյակի) պարտականությունների ծավալը, ո՛չ էլ՝ դրանց կատարման եղանակը։  2․ ՄԻԵԴ վճռի կամ որոշման կատարմանն ուղղված միջոցառումներ առաջարկելու լիազորությունը «իմպերատիվ» չհամարելու հիմնավորումը պարզ չէ այնքանով, որ ցանկացած վճռի/որոշման կատարողական-վերահսկողական վարույթը Նախարարների կոմիտեի կողմից պարզապես չի փակվի, եթե չկատարվեն վճռի/որոշման կատարման համար անհրաժեշտ միջոցառումները՝ դրանով իսկ հանգեցնելով ՀՀ կողմից իր միջազգային պարտավորությունների չկատարման։ Եվ ՀՀ միջազգային պարտավորությունների կատարումը պայմանավորել այս կամ այն պետական մարմնի կառուցվածքում Ներկայացուցչի գրասենյակի տեղակայման հետ, կարծում ենք զուրկ է որևէ օբյեկտիվ հիմնավորումից։ Բազմաթիվ փաստարկներից սույն ամփոփաթերթի շրջանակներում ներկայացնենք այն, որ շատ հաճախ ոլորտային նախարարությունն ինքն է հանդիսանում շահագրգիռ կողմ այս կամ այն վճռից/որոշումից բխող անհրաժեշտ քայլերի իրականացման ժամանակ։ Օրինակ՝ արդարադատության նախարարությունը, որը պատասխանատու է համապատասխան ոլորտային քաղաքականության մշակման համար, և հաճախ Եվրոպական դատարանի վճիռներում արձանագրված խախտումները վերաբերում են հենց նախարարության իրավասության ոլորտներին, ինչպես օրինակ՝ քրեակատարողական քաղաքականություն, դատական ակտերի հարկադիր կատարումն ապահովող ծառայություն և այլն: Ստացվում է, որ Եվրոպական դատարանի շատ գործերով ՀՀ արդարադատության նախարարությունը շահագրգիռ կողմ է, երբ քննվում է ԴԱՀԿ, քրեակատարողական հիմնարկներին, ՔԿԱԳ մարմիններին առնչվող գործեր, ինչն ինքնին բացառում է արդարադատության նախարարության համակարգում արդյունավետ և առանց շահերի բախման լուծում գտնելու հնարավորությունը:  Պարզ չէ նաև նման դիրքորոշման հիմնավորվածությունն այն դեպքում, երբ համապատասխան միջոցառման իրականացումը կապված է օրինակ դատախազության, դատարանների կողմից որոշակի գործողություն կատարելու հետ։ Արդյոք այս դեպքում որևէ նշանակություն կարող է ունենալ Ներկայացուցչի (ներկայացուցչի գրասենյակի)՝ որևէ նախարարության կառուցվածքում գործելու հանգամանքը։ Կարծում ենք, որ ոչ։ Հակառակը՝ վարչապետի աշխատակազմի կառուցվածքում վարչապետի հանձնարարականի գործիքակազմի կիրառմամբ կարելի է ավելի օպերատիվ համախմբել համապատասխան պատկան մարմիններին՝ հնարավորինս արագ արձագանքելով խնդրին։  Հարկ է նշել, որ մեկնարկել է միջգերատեսչական հանձնաժողովի ստեղծման գործընթացը, որի նպատակն է ստեղծել հարթակ կոնվենցիոն պարտավորությունների արագ, պատշաճ կատարման համար։ Այս հանձնաժողովի ստեղծման գաղափարը ողջունել են նաև ԵԽ գործընկերները՝ մի շարք ծրագրերի շրջանակներում առաջարկելով օժանդակություն հանձանժողովի աշխատանքների կազմակերպմանը:  Հետևաբար, կարծում ենք, որ որևէ նախարարության կառուցվածքում գործելու հանգամանքը որևէ կերպ չի բարձրացնում Ներկայացուցչի գործունեության արդյունավետությունը, ինչը նաև ուղղակիորեն բխում է վերջին տարիներին Ներկայացուցչի գործունեությունից։ |
| **2.** | **Մարդու իրավունքների պաշտպանի 2021 թ․ հունիսի 28-ի թիվ 01/13.4/2926-21 գրություն** | ««Մարդու իրավունքների եվրոպական դատարանում Հայաստանի Հանրապետության ներկայացուցչի մասին» օրենքում փոփոխություններ և լրացումներ կատարելու մասին», ««Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում փոփոխություններ կատարելու մասին» և ««Հանրային ծառայության մասին» օրենքում փոփոխություններ կատարելու մասին» օրենքների նախագծերի վերաբերյալ նկատառումներ չկան: | **Ընդունվել է ի գիտություն։** |
| **3․** | **Քննչական կոմիտեի 2021 թ․ հունիսի 21-ի թիվ 01/12/36046-2021 գրություն** | Նախագծերի վերաբերյալ դիտողություններ և առաջարկություններ չկան։ | **Ընդունվել է ի գիտություն։** |
| **4․** | **Ֆինանսների նախարարության 2021 թ․ հունիսի 17-ի թիվ 01/11-4/9853-2021 գրություն** | Նախագծերի վերաբերյալ դիտողություններ և առաջարկություններ չկան։ | **Ընդունվել է ի գիտություն։** |
| **5․** | **Էկոնոմիկայի նախարարության 2021 թ․ հունիսի 18-ի թիվ 01/8479-2021 գրություն** | 1. ««Մարդու իրավունքների եվրոպական դատարանում Հայաստանի Հանրապետության ներկայացուցչի մասին» օրենքում փոփոխություններ և լրացումներ կատարելու մասին» օրենքի նախագծի (այսուհետ՝ Նախագիծ) 1-ին հոդվածով առաջարկվում է «Մարդու իրավունքների եվրոպական դատարանում Հայաստանի Հանրապետության ներկայացուցչի մասին» օրենքի (այսուհետ՝ Օրենք) վերնագրում և ամբողջ տեքստում «Մարդու իրավունքների եվրոպական դատարանում Հայաստանի Հանրապետության ներկայացուցչի» բառերը փոխարինել «Միջազգային իրավական հարցերով ներկայացուցչի» բառերով և համապատասխան հոլովաձևերով։ Նշված փոփոխության համատեքստում, որը տարածվելու է նաև Օրենքի 1-ին հոդվածի վրա, առաջարկում ենք Օրենքի 1-ին հոդվածից հանել «(այսուհետ՝ Եվրոպական դատարան)» բառերը, իսկ 2-րդ հոդվածի 2-րդ մասում «Եվրոպական դատարանի» բառերը փոխարինել «Մարդու իրավունքների եվրոպական դատարանի (այսուհետ՝ Եվրոպական դատարան)» բառերով.  2. Հստակեցման նպատակով առաջարկում ենք Նախագծով Օրենքում լրացվող 8.2-րդ հոդվածի 1-ին մասի 9-րդ կետում «դատարանների» բառից հետո լրացնել «՝ Հայաստանի Հանրապետության մասնակցությամբ քննվող գործերով» բառերը.  3. Նախագծի 11-րդ հոդվածի 3-րդ կետով առաջարկվում է Միջազգային իրավական հարցերով ներկայացուցչին օժտել Հայաստանի Հանրապետության անունից կնքվող այն պայմանագրերի նախագծերը վերանայելու լիազորություն, որոնցով որպես վեճի լուծման մեխանիզմ նախատեսված է միջազգային արբիտրաժ։ Առաջարկում ենք հստակեցնել նշված լիազորության բովանդակությունը, քանի որ հստակ չէ, թե որ փուլում, ինչ ընթացակարգով, ինչ գործողություններ, արդյունք և հետևանք է ենթադրում նշված լիազորության իրականացումը։  3․Միևնույն ժամանակ հայտնում ենք, որ «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում փոփոխություններ կատարելու մասին» և «Հանրային ծառայության մասին» օրենքում փոփոխություններ կատարելու մասին» օրենքների նախագծերի կապակցությամբ առաջարկություններ և դիտողություններ չկան։ | 1․ **Ընդունվել է։** Կատարվել է համապատասխան փոփոխություն։  2․**Չի ընդունվել։** Նույն հոդվածի 3-րդ մասում նախատեսված են անհրաժեշտ կարգավորումներ։  3․**Չի ընդունվել։** Առաջարկվող դրույթները նախատեսվելու են Ներկայացուցչի լիազորությունների իրականացման կարգը սահմանող ՀՀ կառավարության որոշման շրջանակներում։  3․ **Ընդունվել է ի գիտություն։** |
| **6․** | **Արտաքին գործերի նախարարության 2021 թ․ հունիսի 16-ի թիվ 1111/24679-21 գրություն** | 1. Հոդված 1-ինում առաջարկվող «Միջազգային իրավական հարցերով ներկայացուցչի» փոխարեն օգտագործել «Միջազգային դատական ատյաններում և միջազգային արբիտրաժում Հայաստանի Հանրապետության ներկայացուցչի» արտահայտությամբ: | 1. **Չի ընդունվել:** Առաջարկված անվանումը չի արտացոլում ներկայացուցչի բոլոր գործառույթները, մասնավորապես՝ ՀՀ շահերի ներկայացումը միջազգային հաշտարարության ժամանակ և օտարերկրյա ներպետական դատարաններում: |
|  |  | 2. Հոդված 2-ում լրացվող 2-րդ մասից հանել 4-րդ և 5-րդ կետերում հաշվի առնելով, որ հաշտարարությունը հիմնականում ամբողջ աշխարհում արտոնագրված գործունեություն է և հիմնականում ոչ պետական ատյանների կամ ֆիզիկական անձանց ներգրավմամբ, և միաժամանակ, նախադատական կամ նախաարբիտրաժային փուլերում հաշտության շուրջ բանակցություններ վարելը, որը մտնում է Ներկայացուցչի լիազորությունների մեջ, պետք չէ շփոթել մասնագիտացված հաշտարարության ու դրա գործընթացի հետ, իսկ օտարերկրյա դատարանների առումով՝ դույզն իսկ կասկածի տակ չդնելով ՄԻԵԴ-ում ՀՀ ներկայացուցչի գրասենյակի աշխատակազմի (այսուհետ՝ Գրասենյակ) իրավական գիտելիքների բարձր որակը, միաժամանակ, վստահ ենք, որ տարբեր դատական և իրավական համակարգերի առկայության դեպքում հնարավոր չէ դրանց բոլորի մասնագետը լինել, ուստի ՀՀ ԱԳ նախարարությունն առաջարկում է, որպիսի Գրասենյակը տվյալ պարագայում հանդես գա համակարգողի դերում, իսկ բուն գործերը վարեն տվյալ երկրի կամ միջազգային բարձր հեղինակություն ունեցող իրավաբանական գրասենյակների կամ փաստաբանների ներգրավմամբ: | 2. **Չի ընդունվել:** Ներկայացուցիչը հաշտարարի գործառույթ չի իրականացնում, այլ ներկայացնում է պետության շահերը հաշտարարության ժամանակ, այլ կերպ ասած՝ հանդիսանում է կողմի ներկայացուցիչը, և ոչ վեճը լուծող մարմինը: Պետության մասնակցությամբ հաշտարարությունն իրականացվում է միջազգային հաշտարարի կողմից, որին ներգրավում են կողմերը՝ հաշտարարական ծառայություններ համակարգող մասնագիտացված կենտրոնի միջոցով: |
|  |  | 3. Հոդված 3-րդում հիշատակված Օրենքի 2-րդ հոդվածի առաջին մասի նոր խմբագրությունից հանել «Պետությունների և այլ պետությունների քաղաքացիների միջև ներդրումային վեճերի լուծման մասին» 1965 թվականի մարտի 18-ի կոնվենցիան» արտահայտությունը, և ավելացնել «սույն Օրենքը» արտահայտությունը, քանի որ առաջարկվող կոնվենցիան նույնպես ներառնված է ՀՀ վավերացրած այլ միջազգային պայմանագրերի մեջ և առանձնացնել որևէ մեկը մեր կարծիքով նպատակահարմար չէ: | 3. **Չի ընդունվել:** «Պետությունների և այլ պետությունների քաղաքացիների միջև ներդրումային վեճերի լուծման մասին» 1965 թվականի մարտի 18-ի կոնվենցիան առանցքային նշանակություն ունեցող իրավական գործիք է Ներկայացուցչի գործառույթներն իրականացնելիս, ինչպես «Մարդու իրավունքների և հիմնարար ազատությունների պաշտպանության մասին» 1950 թվականի նոյեմբերի 4-ի կոնվենցիան, որն ամրագրված է օրենքի 2-րդ հոդվածի 1-ին մասում: |
|  |  | 4. Նույն հոդվածի 2-րդ մասում առաջարկվող փոփոխությունից առաջարկում ենք հանել «և հաշտարարության» բառերը՝ վերը 2-րդ կետում մեր հիշատակած պատճառաբանությունից ելնելով: Մի փոքր տարակուսելի է Միավորված ազգերի կազմակերպության Գլխավոր ասամբլեայի և Անվտանգության խորհրդի որոշումներով» առաջնորդվելու նպատակահարմարությունը՝ հատկապես հաշվի առնելով ԳԱ որոշումների իրավական առումով ոչ պարտադիր լինելը, այն շատ հաճախ մեծամասնությամբ ընդունվելու հանգամանքը, երբեմն նաև՝ ՀՀ դեմ կամ ձեռնպահ քվեարկության պարագայում, իսկ ԱԽ որոշումների պարտադիրությունը կարգավորվում է ՄԱԿ կանոնադրությամբ, որն անմիջական կիրառություն ունի Հայաստանի Հանրապետությունում: Կառաջարկեինք դիտարկել այդ մասը ևս չներառելու հարցը: | 4. **Ընդունվել է մասամբ:** Օրենքի 2-րդ հոդվածի 2-րդ մասում առաջարկվող փոփոխությունից «և հաշտարարության» բառերն չեն կարող հեռացվել՝ հաշվի առնելով վերոնշյալ 2-րդ կետի դիտարկման պատասխանը: «Միավորված ազգերի կազմակերպության Գլխավոր ասամբլեայի Անվտանգության խորհրդի որոշումներով» բառերը կփոխարինվեն «Միավորված ազգերի կազմակերպության Արդարադատության միջազգային դատարանի կանոնադրությամբ» բառերով: |
|  |  | 5. Հոդված 4-րդում հիշատակվող Օրենքի 3-րդ հոդվածի 5-րդ մասում առաջարկում ենք «քննության փուլում» արտահայտությունից հետո հանել «(հաշտարարության գործընթացում)» արտահայտությունը: | 5. **Չի ընդունվել**` հաշվի առնելով վերոնշյալ 2-րդ կետի դիտարկման պատասխանը: |
|  |  | 6. Հոդված 5-րդում հիշատակվող Օրենքի 4-րդ հոդվածի 1-ին մասում առաջարկում ենք «կամ ֆրանսերենին» բառերը փոխարինել «և որևէ երկրորդ օտար լեզվի» արտահայտությամբ։ | 6. **Ընդունվել է:**  Կատարվել է համապատասխան փոփոխություն։ |
|  |  | 7. Հոդված 6-րդում հիշատակվող Օրենքի 6-րդ հոդվածի 3-րդ մասում առաջարկվող խմբագրության 3-րդ կետում «օժանդակում է» արտահայտությունը փոխարինել «օժանդակում և համակարգում է» արտահայտությամբ, իսկ 4-րդ կետը հանել ամբողջությամբ. | 7. **Չի ընդունվել:** Օրենքի 6-րդ հոդվածի 3-րդ մասը վերաբերում է գրասենյակի գործառույթներին, որն օժանդակում է ներկայացուցչին, ի թիվս այլնի, իր համակարգման գործառույթներն իրականացնելիս: Նույն մասի 4-րդ կետը չի կարող հեռացվել՝ հաշվի առնելով վերոնշյալ 2-րդ կետի դիտարկման պատասխանը: |
|  |  | 8. Հոդված 9-րդում առաջարկված   1) 8.1 հոդվածի 1-ին կետում «կազմակերպում և իրականացնում է» արտահայտությունից առաջ ավելացնել «Հայաստանի Հանրապետության արտաքին գործերի նախարարության հետ համագործակցելով և վերջինիս հետ գործակցությամբ» արտահայտությունը, հաշվի առնելով նաև ՀՀ ԱԳՆ համապատասխան ստորաբաժանումների, այդ թվում՝ Հաագայում ՀՀ դիվանագիտական ներկայացուցչության ներգրավվածության կարևորությունը նման գործընթացներում:   2) 8.2 հոդվածի տեքստի 1-ին կետից համապատասխանաբար հանել «օտարերկրյա դատարաններում» բառերը, 3-րդ կետից «կամ դատական հայցի» բառերը, 4-րդ կետում կատարել համապատասխան փոփոխություններ, որպիսի ոչ թե անմիջականորեն ներգրավվի օտարերկրյա դատարաններում, այլ համակարգի դրանցում ՀՀ անունից իրավաբանների կամ փաստաբանների ներգրավումը, 5-6-րդ կետերից հանել «կամ օտարերկրյա դատարանի» բառերը, 7-րդ կետը շարադրել հետևյալ խմբագրությամբ՝ ըստ անհրաժեշտության դատական վեճին ներգրավված իրավաբանների կամ փաստաբանների հետ քննարկում է սահմանված կարգով օտարերկրյա դատարանների որոշումները (վճիռները) բողոքարկելու հարցը և որոշում է կայացնում դրա կապակցությամբ.   3) 8.3 հոդվածը հանել ամբողջությամբ, | 8. **Ընդունվել է մասամբ.**  1) Օրենքի 8.1 հոդվածի 1-ին կետում «կազմակերպում և իրականացնում է» արտահայտությունից առաջ ավելացնել «իրավասու մարմինների հետ խորհրդակցելուց հետո» արտահայտությունը:  2) Օրենքի 8.2 հոդվածի վերաբերյալ առաջարկությունները չեն ընդունվել: Ներկայացուցիչը ինչպես արբիտրաժում, այնպես էլ օտարերկրյա ներպետական դատարաններում ՀՀ ներկայացուցչությունը իրականացնում է միջազգային իրավաբանական գրասենյակի կամ իրավախորհրդատուների աջակցությամբ, վերջին(ներ)իս հետ համատեղ: Ներկայացուցիչը պետք է օժտված լինի նշված հոդվածում ամրագրված լիազորություններով, որոնք կիրականացնի համապատասխան որակավորում ունեցող իրավախորհրդատուների հետ համատեղ:  3) Օրենքի 8.3 հոդվածը չի կարող հեռացվել՝ հաշվի առնելով վերոնշյալ 2-րդ կետի դիտարկման պատասխանը: |
|  |  | 9. Հոդված 11-րդում հիշատակված Օրենքի 10-րդ հոդվածի 1-ին մասի 5-րդ կետը հանել ամբողջությամբ, քանի որ միջազգային պայմանագրերի վերանայումը Գրասենյակի և Ներկայացուցչի լիազորությունների մեջ չի մտնում, առավել ևս, եթե դրանք բազմակողմ պայմանագրեր են ընդունման և փոփոխման բարդ ընթացակարգերով: Նույն հոդվածի 1-ին մասում առաջարկվող նոր 6-րդ կետում «մշակել և» բառերից հետո ավելացնել «Հայաստանի Հանրապետության արտաքին գործերի նախարարության խողովակներով» արտահայտությունը: | **9. Ընդունվել է մասամբ:**  Օրենքի 10-րդ հոդվածի 1-ին մասի 5-րդ կետը շարադրվել է հետևյալ խմբագրությամբ. «վերանայել Հայաստանի Հանրապետության անունից կնքվող երկկողմ և բազմակողմ ներդրումային համաձայնագրերի նախագծերը, օտարերկրյա ֆիզիկական և իրավաբանական անձանց հետ կնքվող այն պայմանագրերի նախագծերը, որոնցով որպես վեճի լուծման մեխանիզմ նախատեսված է միջազգային արբիտրաժը.»:  Օրենքի 10-րդ հոդվածի 1-ին մասի 6-րդ կետը շարադրվել է հետևյալ խմբագրությամբ. «իրավասու մարմինների հետ համատեղ մշակել իրավական փաստաթղթեր և օժանդակել համապատասխան միջազգային կազմակերպություններում դրանց շրջանառմանը:» |
|  |  | 10. «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքի 1-ին հավելվածում առաջարկվող «Միջազգային իրավական հարցերով» բառերի փոխարեն օգտագործել «Միջազգային դատական ատյաններում և միջազգային արբիտրաժում Հայաստանի Հանրապետության» արտահայտությունը: | 10. **Չի ընդունվել՝** հաշվի առնելով վերոնշյալ 1-ին կետի դիտարկման պատասխանը: |
|  |  | 11. ․«Հանրային ծառայության մասին» 2018 թվականի մարտի 23-ի ՀՕ-206-Ն օրենքի 6-րդ հոդվածի 4-րդ մասում և 9-րդ հոդվածի 26-րդ մասում առաջարկվող «Միջազգային իրավական հարցերով» բառերի փոխարեն օգտագործել «Միջազգային դատական ատյաններում և միջազգային արբիտրաժում Հայաստանի Հանրապետության» արտահայտությունը: | 11. **Չի ընդունվել՝** հաշվի առնելով վերոնշյալ 1-ին կետի դիտարկման պատասխանը: |
| **7․** | **Պաշտպանության նախարարության 2021 թ․ հունիսի 8-ի թիվ ՊՆ/510/2988-2021 գրություն** | Նախագծերի վերաբերյալ դիտողություններ և առաջարկություններ չկան։ | **Ընդունվել է ի գիտություն։** |
| **8․** | **Տարածքային կառավարման և ենթակառուցվածքների նախարարության 2021 թ․ հունիսի 7-ի թիվ ՍՊ/21.1/14128-2021 գրություն** | 1․ «Մարդու իրավունքների եվրոպական դատարանում Հայաստանի Հանրապետության ներկայացուցչի մասին» օրենքում փոփոխություններ և լրացումներ կատարելու մասին» օրենքի նախագծի 9-րդ հոդվածով լրացվող 8․1-րդ հոդվածի 1-ին մասի 2-րդ ենթակետում առաջարկում ենք «միջոց» բառից հետո լրացնել «կիրառելու վերաբերյալ միջնորդություն» բառերը։  2․ «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում փոփոխություններ կատարելու մասին» և «Հանրային ծառայության մասին» օրենքում փոփոխություններ կատարելու մասին» օրենքների նախագծերի վերաբերյալ դիտողություններ և առաջարկություններ չունենք։  3․Միաժամանակ, ելնելով ներկայացված օրենքների նախագծերի փաթեթի տրամաբանությունից՝ առաջարկում ենք համանման փոփոխություններ կատարել նաև «Ազգային ժողովի կանոնակարգ» սահմանադրական օրենքի 66-րդ հոդվածի 2-րդ մասում և «**Կառավարության կառուցվածքի և գործունեության մասին**» օրենքի 10-րդ հոդվածի 7-րդ մասում։ | 1․**Ընդունվել է։** Նախագծում կատարվել է փոփոխություն։  **2․ Ընդունվել է ի գիտություն։**  **3․ Ընդունվել է**։ Համապատասխան օրենքների նախագծերը ներառվել են օրենսդրական փոփոխությունների ներկայացված փաթեթում։ |

1. <https://tm.lrv.lt/en/representation-at-the-european-court-of-human-rights> [↑](#footnote-ref-1)
2. <https://www.mfa.gov.lv/en/news/latest-news/63337-kristine-lice-to-continue-representing-latvia-before-international-human-rights-institutions> [↑](#footnote-ref-2)
3. <https://www.mae.ro/en/node/2157> [↑](#footnote-ref-3)
4. <https://justice.gov.ge/Ministry/Index/387> [↑](#footnote-ref-4)